1. Мәҡәлдең дауамын яҙығыҙ: *Белдең бер һүҙ...*

**Яуап:** *Белдең бер һүҙ, уныһы ла йүнһеҙ.*

1. Телмәр эшмәкәрлегенең дүрт төрөн һанап китегеҙ?

**Яуап**: яҙма, һөйләү, диалог, монолог

1. Аҫтына һыҙылған һүҙҙәр ниндәй ҡатламға инә?

*Ғилемлелек* ***– даръялыр,-***

*Ҙур* ***рыялыҡ*** *булмаһа;*

*Аҡыллы әҙәм –* ***олуғтыр,***

*Асыуы артыҡ булмаһа. (Аҡмулла)*

**Яуап: даръялыр, рыялыҡ, олуғтыр -**архаизм

*4. Йөрәгем –* ***ҡәберлек минең:***

*Унда үткәндәр илай.*

*Йөрәгем –* ***сәңгелдәк минең:***

*Унда киләсәк даулай. (Р.Ғарипов)* Билдәләнгән һүҙҙәр шиғырҙа нимә булып килә?

**Яуап:** метафора.

*5. Йырлай алмам һинең йәмдәреңде,*

*Йәшәй алмам йырһыҙ, моғайын.*

*Сағылыңда үҫкән сихри моңло*

*Бер ҡурайың ғына булайым.* (Р.Сафин) Ҡылымдарҙы табып, затын билдәләгеҙ.

**Яуап:** *Йырлай алмам, йәшәй алмам, булайым –*I затта

6. Һөйләмдәге эйәреүсе киҫәктәр менән эйәртеүсе киҫәктәрҙең, шулай уҡ эйәрсән һөйләм менән баш һөйләмдең бәйләнешен белдереүсе ярҙамлыҡ һүҙҙәр нисек атала?

**Яуап:** теркәүес

7. Тыныш билдәләрен ҡуйығыҙ, аңлатығыҙ: *ғилем ҡош аҡыл ҡанат.*

**Яуап:** *Ғилем – ҡош, аҡыл - ҡанат.*

Эйә менән хәбәр исемдән килгән, улар аҙағында һыҙыҡ ҡуйыла.

Теҙмә ҡушма һөйләмдә, ябай һөйләмдәр өтөр меән айырылған.

*8. Болон сәскәләрен һыйпап үтәм,*

*Ҡапыл күрәм:алда балтырған.*

*Шул үләндең исемен әллә нимә*

*Йөрәгемә уйып ҡалдырған. (Р.Бикбаев)* алмаштарҙы табып төрөн билдәләгеҙ.

**Яуап:**  Шул ***–*** күрһәтеү алмашы;әллә нимә – билдәһеҙлек алмашы.

9. Шиғырҙа ни өсөн йәйәләр ҡулланылған, дөрөҫ яуап яҙырға.

*Ҡарайым, ситән артында*

*Ҡыҙ мине шәйләп тора.*

*(Бындағы ғәҙәт буйынса,*

*Көнбағыш сәйнәп тора)* (М. Кәрим).

**Яуап:**  Өҫтәлмәлектең айырымланыуы.

10***. Көнөн*** *яуа,* ***төнөн*** *яуа,*

*Аҙна яуа бер тоташтан,*

*Әйтерһең, күк ҡолаған да,*

***Һауа*** *менән* ***ер*** *тоташҡан* (М. Кәрим).

Аҫтына һыҙылған һүҙҙәр нисек атала?

**Яуап:**  антонимдар

*11. Муйыллыҡ. Эргәлә генә күҙ йәшеләй таҙа һыулы йылға. Бейек кенә ҡая. Һөҙәк яр.* Бирелгән һөйләмдәр составы буйынса ниндәй?

**Яуап:**  Бер составлы атама һөйләмдәр.

12. – Йә инде, Хөсәйен ағай өйҙә юҡ саҡта, **һыйыныр** мөйөш тапмай, бер яҡты ҡарашҡа, йылы һүҙгә зар-интизар булып, бәләкәй генә башын ҡайҙа тығырға белмәй йөрөгән ошо малайҙы йәлләп, эсем боша, йөрәгем **яна торғайны**, – ти был (Әнүр Вахитов). Һөйләмдәге аҫтына һыҙылған һүҙҙәр ниндәй һүҙ төркөмөнән килгән?

**Яуап:**  **һыйыныр –** киләсәк замандағы сифат ҡылым,

**яна торғайны**, - үткән заман ҡылым.

13. Өмөтләнәм зәңгәр һауаларҙан,

Өмөтләнәм зәңгәр күктәрҙән,

Өмөтләнәм бөгөн аҙҙан ғына,

Өмөтләнәм һәр саҡ тын кистәрҙән,

Өмөтләнәм яҡты таңдарҙан,

Өмөтләнәм ғорур имәндәрҙән,

Өмөтләнәм нескә талдарҙан (И.Кинйәбулатов). сифаттарҙы табығыҙ, мәғәнәләрен аңлатығыҙ.

**Яуап:**  зәңгәр (төҫтө белдерә), тын (шым, тыныслыҡты белдерә), яҡты (ҡараңғы түгеллекте белдерә), ғорур (мәғрүр, мөһабәтлекте белдерә)

14. Йомаҡтарҙың яуаптарын яҙығыҙ:

А)Өфөнөң уртаһында нимә тора?.

Б) Дәрес аҙағы ни менән бөтә?

В) Йылғала өс өйрәк менән дүрт ҡаҙ йөҙөп йөрөй ине. Уларға биш тауыҡ һәм ике әтәс ҡушылды. Йылғала бөтәһе нисә ҡош йөҙә?

**Яуап:**  а) Ф хәрефе;

б)С хәрефе;

в) 7 ҡош

15. ***Унлап, һигеҙләп*** һандарының төрөн билдәләгеҙ?

**Яуап:**  сама һандары.

16. Биш ***баш*** умарта, ете ***дана*** китап. Билдәләнгән һүҙҙәр нисек атала?

**Яуап:**  нумиратив һандар.

17. ***Яңыса, һинеңсә, айыуҙай, йәйен*** һүҙҙәре ниндәй һүҙ төркөмгә ҡарай?

**Яуап:**  рәүеш.

18. ***"Ҡурайҡайым еңел, көйө ауыр”*** тигәнде һеҙ нисек аңлайһығыҙ?

**Яуап:**  тотоп ҡарауға музыка ҡоралы еңел булһа ла, унан сыҡҡан һағышлы көйҙәр башҡорт халҡының ауыр яҙмышын һөйләй.

19. *Төҙөлөшө һәм мәғәнәһе яғынан ойошҡан, нығынған, телмәрҙә әҙер килеш ҡулланыла торған хис-тойғо биҙәкле, образлы һүҙбәйләнештәр. Улар кәмендә ике һүҙҙән тора, бер төшөнсәне белдерә* **нимә тип атала?**

**Яуап:**  фразеологик берәмектәр.

20. *Айыу майы һөртөү* – мәғәнәһен аңлатығыҙ.

**Яуап:**  сәлдергән, алып ҡасҡан, урлаған.